Forsikringsselskabet opdagede, at en modtager af invalidepension pralede med sportsresultater på Facebook.

Det kan være farligt at prale på Facebook. En syg kvinde mister nu udbetalinger af invalidepension, skriver Fagbladet 3F.

Forsikringsselskabet opdagede på Facebook, at hun dyrkede intensiv sport. Derfor mente det, at hun ikke længere var så syg.

Kvinden forklarede, at hun ligesom andre satte et "glansbillede" på Facebook. Hun fortalte om alt det positive. Derimod berettede hun ikke om "dage med smerter og gråd".

Men undskyldningen dur ikke.

Gigt og blodpropper

Ankenævnet for Forsikring har netop godkendt, at forsikringsselskabet stopper udbetalingerne.

- Det aktivitetsniveau, hun fortæller om på Facebook, passer ikke sammen med de gener, hun tidligere har fortalt om, skriver ankenævnet.

Kvinden led af kronisk betændelse i tyktarmen. Hun havde også fået en gigtsygdom. Hun er blevet ramt af flere blodpropper og får førtidspension fra kommunen.

På Facebook fortæller hun, at hun somme tider spiller to kampe samme dag. Hun har vundet turneringer og klubmesterskaber.